ஈழத்தமிழ் அரசியலோடு தொடர்புடைய முக்கியமான ஓர் அனைத்துலக முன்னெடுப்பு அது. கடந்த ஐந்தாண்டுகளில் மேற்கொள்ளப்பட்ட மிக முக்கிய நகர்வு அது. மூன்று ஜெனிவா கூட்டத்தொடர்;களினதும் முதற் கட்ட விளைவும் அது. அது ஒரு தொடக்கம் தான். ஆனாலும் அத்தகைய மிக வாய்ப்பான ஓர் அனைத்துலக செயற்பாட்டிற்குச் சமாந்தரமாக உள்நாட்டில் ஏதையாவது செய்திருந்திருக்க வேண்டும். மிகப் பெரிய மக்கள் ஆணையைப் பெற்ற கூட்டமைப்பே அதை முன்னெடுத்திருக்கவும் வேண்டும். கடந்த ஆண்டு ஜெனிவாவில் தீர்மானம் நிறைவேற்றப்பட்ட போது சுமந்திரன் அதை தங்களுடைய சாதனை என்பது போல வர்ணித்தார். ஆனால் தமிழ்த் தேசிய மக்கள் முன்னணி அத்தீர்மானத்திலுள்ள குறைகளை சுட்டிக்காட்டி அது போதாது என்று கூறியது.